Il genevrin Jean-Jacques Rousseau vala sco ina da la figuras centralas da l’illuminissem ed ensemen cun Voltaire sco bab da la Revoluziun franzosa. Rousseau è naschì l’onn 1712 a Genevra. El era in um cun interess multifars: filosof, cumponist, perscrutader da la natira e scriptur, ina persuna cun diversas fassettas, chantuns e cuntradicziuns. El vegniva e vegn admirà, amà, contestà ed odià a medem temp. Rousseau è ina da quellas persuna che na lascha fraid nagin. Ses cudeschs sco ‹Émile, ou de l’éducation› u ‹Du contrat social ou principes du droit politique› han fatg furora e chaschunà stgandels il 1762, l’onn ch’els èn cumparids. Sia critica a la civilisaziun e sias ideas davart l’educaziun èn restadas en discussiun enfin oz.

La SRG SSR ha envidà auturas ed auturs svizzers da scriver ina brev a Jean-Jacques Rousseau en occasiun da ses 300avel anniversari. ‹Les lettres à Rousseau› èn brevs persunalas da 16 auturas ed auturs or da las quatter regiuns da la Svizra. Questas brevs porschan tant in inscunter cun la persuna e l’ovra da Rousseau sco era cun auturas ed auturs da las autras regiuns linguisticas da noss pajais.

Alain de Botton

Char Jean-Jacques

I ma displascha che jau ta stoss scriver nauschas novitads. Nagin econom na prenda propi serius tai ozendi. Tia reputaziun sco filosof-econom è vegnida sdarlossada terriblamain cur che Adam Smith ha attatgà tias ideas l’emprima giada, schend che la vita natirala, tenor tia scharmanta idea dal «selvadi nobel», fiss en realitad in unic dischariel e betg da cumparegliar cun ils paradis imaginabels da las Mars dal Sid. Economs sco Smith han argumentà cunter tai che nossa existenza fiss turmentada da fominas, povertad e desperaziun sch’i na dess betg las grondas fabricas, il commerzi internaziunal ed il consum.

Fin quella giada era tia idea da la vita natirala e dals selvadis nobels stada magari populara a Paris ed a Londra. I pareva detg divertent da s’imaginar che la civilisaziun na saja nagin progress – sco che tuts avevan adina pensà – ma en realitad perfin ina sort regress. Ti avevas argumentà che la societad moderna rendess l’umanitad en sasez pli paupra e betg pli ritga – e quai fa ella er propi, perquai ch’ella fa che nus vulain adina dapli. Forsa ch’ella ans dat er dapli, ma ella fa parallelamain che nus vulain adina anc dapli – ed uschia ans renda la societad moderna pli povers.

Na fissi betg pussaivel – quai dumondas ti en tes ‹Discours sur l’origine de l’inégalité› da 1754 – na fissi betg pussaivel che quel che stat finanzialmain meglier è la finala il selvadi e betg, sco che mintgin è educà da pensar, il lavurant modern?

Tes argument sa basava sin in’ipotesa davart la bainstanza, numnadamain che la bainstanza na dependia betg da tut quai che nus possedain. Ella dependa anzi da quai che nus desiderain. La bainstanza n’è betg insatge absolut. Ella dependa dals desideris. Mintga giada che nus desiderain insatge che nus n’ans pudain betg prestar, daventain nus pli povers – independentamain da nossas resursas. E mintga giada che nus ans sentin satisfatgs da quai che nus possedain, ans considerain nus sco ritgs, independentamain da noss possess real.

Ti has argumentà ch’i dettia duas pussaivladads per far daventar la glieud pli ritga: da dar ad els dapli daners u da limitar lur desideris. Las societads modernas han gì in success spectacular cun l’emprima pussaivladad – da dar a la glieud dapli daners – dentant han ellas er sveglià cun la reclama d’in cuntin l’appetit da la glieud ed impedì uschia a medem temp l’effect da lur prestaziun principala. La via la pli effectiva per sa sentir ritg na sto betg per forza esser quella d’empruvar a tuts custs da far dapli raps. Forsa ch’i basta er d’ans distanziar praticamain ed emoziunalmain da tut quellas persunas ch’ans paran cumparegliablas cun nus, ch’èn dentant daventadas pli ritgas che nus.

La buna nova, Jean-Jacques, è che adina pli blers da nus cumenzan uss a dar ina segunda egliada a tias teorias. Ti vesas, il chapitalissem dir ha fatg tras in pau ina quests ultims onns. Igl è sa mussà ch’el promova inegualitads sgarschaivlas e ch’el destruescha noss planet. Nus avain uss said d’insatge auter, da tai...

Nus realisain grazia a tai ch’il possess da blers daners ans renda mo apparentamain pli ritgs. La bilantscha netta da la societad da consum moderna è però en realitad che nus daventain pli povers. Animond spetgas e speranzas senza limits, mantegna ella in abiss permanent tranter quai che nus desiderain e quai che nus ans pudain prestar, tranter quai che nus essan e quai che nus fissan gugent. Ina tala societad ans po effectivamain laschar enavos pli deprimids ch’ils selvadis primitivs sco che ti als has descrit uschè bainin: Els eran persvadids da na manglar lidinuot sch’els avevan mo in tetg sur il chau ed in pau fritga e nuschs per mangiar, sch’els pudevan star tutta saira a sunar «inqual primitiv instrument da musica» u a splanar «cun crappa gizza in canu per ir a pestgar».

Ti ans fas curaschi da bandunar nossas disas consumisticas. Ti ans dis che nus pudain forsa daventar cuntents cun pauc sche nus essan buns da giavischar pauc. E ti insistas che nus pudain esser malcuntents er cun bler possess – perquai che nus essan vegnids educads da vulair adina tut.

Tia vusch è ina da quellas che nus na dastgain betg emblidar. Ti n’es mai stà pli relevant u sabi che uss en quest mument uschè confus da l’istorgia umana.

Cun affecziun,

Alain de Botton

Alain de Botton è naschì a Turitg e viva oz a Londra. El scriva dapi onns cudeschs essaistics ch’ins po numnar filosofic-quotidians. Ses temas èn l’amur, ils viadis, l’architectura e la litteratura. Intginas da sias ovras èn daventadas bestsellers ed ins las po leger en passa 30 pajais. Alain de Botton ha fundà a Londra ina scola: ‹The School of Life› – el sustegna cun quella ina nova visiun d’educaziun.

Anna Ruchat

Caro Rousseau

Ils 28 fanadur da quest onn èn passads 300 onns dapi tia naschientscha ed il november vegn l’instituziun svizra per la protecziun dals uffants, la Pro Juventute, a cumplenir 100 onns d’activitad cun portas serradas e stagn silenzi davart il chapitel il pli somber da si’istorgia. Ina casualitad.

«Ins tschertga adina il creschì en l’uffant, senza pensar a quai ch’el è avant che daventar creschì.» Quai has ti scrit en la prefaziun ad ‹Emile›. – Tgi sa tge che ti avessas ditg da l’operaziun ‹Kinder der Landstrasse›?

Il 20avel tschientaner n’è betg stà in secul ventiraivel areguard la protecziun dals uffants en Svizra. Igl è propi la Pro Juventute ch’ha inizià l’onn 1920 in’uschenumnada ‹ovra d’agid› deditgada als uffants jenics, ils ‹uffants dal stradun›, che vuleva far daventar sedentar il pievel zagrender en Svizra: Dal 1920 al 1973, cur che questa ‹ovra d’agid› è vegnida serrada, han ins prendì davent var 600 uffants a lur geniturs, mess els en chasas d’orfens u instituts per uffants, fatg cun els experiments psichiatrics u dà els a famiglias da purs.

Gist uschia sco che ti has recumandà en tes ‹Emile›, char Rousseau. Famiglias da purs che na vivevan dentant betg en tia natira idealisada, ma en la natira reala, brutala, mintgatant er crudaivla. Sche ti pudessas leger oz il cudesch ‹Daskind› da Mariella Mehr, ina scriptura jenica svizra, tgi sa tge che ti pensassas da quel uffant senza num, char Rousseau, ch’è il pendant da tes ‹Emile› en il 20avel tschientaner: «Hat keinen Namen, Daskind», scriva Mariella Mehr. «Wird Daskind genannt. Oder Kleinerbub, obwohl es ein Mädchen ist. Ist dem Teufel vom Karren gefallen, Daskind.»

Il figl da Mariella Mehr è stà l’ultim ‹uffant dal stradun› ch’ins ha prendì davent a la mamma, sterilisada per forza suenter la naschientscha. L’ultim da quel uschenumnà ‹program per la protecziun dals uffants› ch’ha stuì patir abus e maltractaments, ch’ha gì in’uffanza ed ina vita entira ruinada da quai ch’ins numnava la ‹protecziun dals uffants›.

Ma ils uffants jenics, char Rousseau, n’èn betg ils unics che pateschan fin oz d’ina uffanza violada da las instituziuns. In auter fenomen ch’è vegnì a la glisch quests ultims onns, ma dal qual i na vegn anc adina betg discurrì e scrit avunda, è quel dals ‹uffants plazzads› tranter ils onns 1920 e 1960; orfens u pli savens uffants da geniturs separads u da mattas daventadas mamma, plazzads en instituziuns da reeducaziun e da là lura ‹emprestads› u propi ‹affittads› per la lavur sin il champ. Gea, la natira po ‹educar› a la convivenza sociala, sco che ti scrivas, ma ella po gist uschè bain er betg far quai.

Quests uffants eran sfurzads d’adossar las lavurs las pli diras e vegnivan mintgatant perfin vendids a l’intgant sin ils martgads, en il num d’ina integraziun sociala che na pudeva betg succeder en lur atgnas communitads e che stueva reussir per forza.

Jean Ziegler, in auter svizzer malempernaivel dal 20avel tschientaner, ha vis quai sco uffant cun ses agens egls, el scriva: «Duas giadas al mais, a Thun, aveva lieu il martgà da muvel. A quels eran preschents ils cuntadins cun lur vatgas ed ils uffants plazzads: maghers, sblatgs, cun en zoccolis e vestgadira isada. Jau passava cun mes bel nov velo. Suenter hai jau dumandà mes bab co ch’ina tala chaussa saja insumma pussibla. El m’ha respundì ch’ils geniturs da quests uffants sajan memia povers per pudair tgirar els ed als dettian perquai a fit als purs ritgs.»

Prender davent ils uffants als geniturs perquai ch’els èn povers, zagrenders u considerads sco betg confurms – per far daventar ils uffants creschids integrads en la societad. Quai è il princip ch’ha guidà la protecziun dals uffants durant il 20avel tschientaner en Svizra. Las instituziuns ch’han realisà questa emprova da ‹proteger› la societad civila, eliminond u mettend en praschun las gruppas las pli perifericas e betg confurmas, questas instituziuns èn sezzas responsablas per quest abus, er sch’ellas han forsa agì propi en tes num, pertge che ti has scrit en l’‹Emile›: «Las bunas instituziuns socialas èn quellas che reusseschan il meglier da denaturalisar l’uman, ch’arrivan d’al prender davent si’existenza absoluta per al dar in’existenza relativa e transferir il jau en la societad cumina.»

Anna Ruchat

Anna Ruchat è naschida a Turitg il 1959 e viva a Pavia ed a Riva San Vitale. Ella ha translatà en talian ovras da Thomas Bernhard, Nelly Sachs, Paul Celan, Friederich Dürrenmatt, Mariella Mehr e da numerus auters scripturs. Anna Ruchat instruescha a l’ISIT a Milaun co translatar partind dal tudestg. Ella presidiescha la fundaziun deditgada al poet tessinais da la Beat Generation, Franco Beltrametti. Sco autura ha ella publitgà la rimnada da raquints ‹Die beiden Türen der Welt› (Turitg, Rotpunktverlag, 2006) – per la quala ella ha survegnì il Premi Schiller ed il premi dal public Premi Chiara – ed il roman ‹Volo in ombra› (Pescara, Quarup, 2010). Ella ha er edì differentas collecziuns da poesias: ‹Geografia senza fiume› (Udine, Campanotto, 2006), ‹Angeli di stoffa› (Tesserete, Pagine d’Arte, 2009) e ‹Terrataciturna› (Campanotto, 2012).

Chatrina Gaudenz

Char Jean-Jacques!

Ti ma plaschas. Ti ta movas gugent – vas gugent a spass. Ina giada noteschas ti, suenter ina tala spassegiada: «Cur che jau vegn a chasa da mias spassegiadas solitarias, sun jau cuntent, jau n’hai mancà a nagin, nagin n’ha mancà a mai.»

Questa frasa flada libertad. Jau m’imaginesch co che ti giras tras guauds selvadis, co che la terra sa mova sut tes pes, co ch’il vent stritga tes nas e co che ti ta stgaudas vi dal sulegl. Jau ma sent libra e legel en tias notizias: «I dat chaussas inexprimiblas en la solitariadad natirala, pertge che là datti vuschs che sa drizzan a tut ils senns. (...) Tut che discurra en la solitariadad e las vuschs èn là pli fermas ch’en la societad.»

Questa sensibilitad durant sa mover en la natira m’impressiunescha – oz, 300 onns suenter tia naschientscha. Sas, Jean-Jacques – jau viv en in temp d’elecziun. Sche jau ma vi mover, poss jau eleger. Jau poss prender il tren, il bus u l’auto – jau poss ir cun velo, trottinet u skateboard; gea, jau poss schizunt sgular, e quai sin differenta moda e maniera: en aviun, cun helicopter, cun paracrudader u che jau fatsch base jumps. Jau ma poss mover a moda fitg differenta tras naiv e glatsch, sin ils culms u en l’aua. Las pussaivladads d’elecziun èn fantasticas – enormas. E questas pussaivladads ma difficulteschan da far las experientschas sensualas che ti fas apparentamain durant tias spassegiadas. A mai pari, Jean-Jacques, che ti cuntanschas en la natira stadis ch’èn emplenids d’in sentiment d’existenza sublim e plain brama. Quests stadis m’interesseschan.

Jau m’imaginesch co che ti vas sper flums, mistgel, flurs, grips e crappa vi – mettend in pe davant l’auter, pass per pass. En tias notizias legel jau: «Il currer vi e nà da l’aua, sia ramur ch’è bain monotona, ma che crescha tuttina en intervals e che cuntanscha d’in cuntin mi’ureglia e mes egls, ha prendì en il plaz dal stimul intern, uschia ch’il sa siemiar è sa stizzà; e questa ramur basta per laschar sentir cun plaschair mi’existenza, senza stuair far il sforz da pensar.» En il temp d’elecziun, en il qual jau viv, n’èsi gnanc uschè simpel da chattar muments, en ils quals jau percepesch fatgs e situaziuns ‹be› a moda sensitiva; da viver muments, en ils quals jau m’occup intensivamain cun mamezza, cun auters, cun l’art, cun la natira; temps, en ils quals jau vegn conscient da detagls pitschens, discrets ed en transfurmaziun permanenta.

Jau m’imaginesch co che ti sentas tes corp sin tias spassegiadas: tes pes, tias chommas, tes chaluns, tia batschida – tes pez, co che ti tiras en ed ora il flad; co che ti es avert per experientschas tranter tai e tes ambient. U ditg cun tes pleds: «Alura, perdend la schientscha en quest’immensitad, na pens jau betg, na reflectesch jau betg, na filosofesch jau betg (...) jau sfundrel en l’univers.»

Intgins da quests muments plains d’experientscha sensuala durant il moviment en la natira giavisch jau a mai ed a mes conumans en noss temp d’elecziun. Jau pens ch’els gidan d’eleger a moda libra e sensibla.

Cun in salid cordial

Chatrina Gaudenz

Chatrina Gaudenz, naschida il 1972 a Lavin, è creschida si en l’Engiadina Bassa. A Turitg ed a Jerusalem ha ella studegià scienzas cumparativas da las religiuns e psicologia. Ella è mamma da dus figls e lavura tranter auter sco schurnalista dal Radio Rumantsch a Cuira. Ils maletgs subtil-sensitivs èn caracteristics per la lirica da Chatrina Gaudenz. Ses texts fan part da l’antologia ‹Sbrinzlas – Funken – Scintille: Gegenwartslyrik aus Graubünden›.

Fabio Pusterla

Caro Rousseau

Forsa bastass ina passascha or da Vossas ‹Confessions›, or dal 12avel chapitel, cur che Vus As regurdais dals suentermezdis passentads sin l’Insla da Son Pieder, entamez il Lai da Bienna, e cur che Vus As perdais en patratgs observond las undas, sesend en ina pitschna bartgina, tschiffà d’ina sort profund plaschair e sfundrà cumplettamain en la natira. Forsa che quella passascha bastass per evocar en il lectur dad oz ina sort maschaida d’admiraziun e da suspect, u forsa perfin scuidanza, sentiments da culpa ed irritaziun. Er jau abit a la riva d’in lai, betg main intgantant ch’il Voss. Dentant, er sche jau chattass il temp – ed jau n’al chat mai – da pigliar ina bartgina ed ir or sin l’aua, per mai restassi fitg difficil da resentir emoziuns uschè intensivas ed uschè totalas. La canera dals motors ma disturbass ed er il quità che l’aua apparentamain tant dultscha è lavagada da tissis. Forsa pensass jau perfin che l’eventuala tentaziun da ma sentir approfundà en la natira zuppia in engion u saja almain ina naivitad. Forsa che quai ans para evident ozendi, deplorablamain: la natira, uschè sco che Vus la descrivevas, questa natira n’exista betg pli, ni en nus, ni ordaifer nus. Forsa che Vus n’avessas betg gì plaschair dal patratg da Giacomo Leopardi, in dals pli gronds poets europeics, davart la ‹natira madrastra›. Per nus avra quest patratg dentant la modernitad, almain pertutgant Voss ‹Contrat social›.

Ma quella passascha sa collia, per vias difficilas da precisar e che Vus, sco che jau crai, chattassas evidentas – quella passascha sa collia en mia memoria cun in bellischem extract or da Voss cudesch ‹Emile›, en il qual Vus definis perfetgamain – cumplitgond dentant, per fortuna, al medem temp la relaziun cun la natira stessa – la rolla ed il senn da l’educaziun: «Les bonnes institutions sociales sont celles qui savent le mieux dénaturer l’homme, lui ôter son existence absolue pour lui en donner une relative, et transporter le moi dans l’unité commune; en sorte que chaque particulier ne se croie plus un, mais partie de l’unité, et ne soit plus sensibile que dans le tout». La natira dovra damai ina denaturaziun per che l’individi possia survegnir ina conscienza cumplaina da sai stess a l’intern da la societad. Forsa che quai As para in pau curius, ma er sche jau n’As chapesch betg cumplettamain crai jau d’encleger bain Voss patratg – e questa giada l’admir jau quasi senza restricziuns. E tuttina, char Rousseau, jau sun scolast ed i na ma gartegia betg adina da mantegnair viva la fiduzia en la scola ed en l’instrucziun. Jau consideresch tuttavia la scola sco in dals bains ils pli prezius da noss mund, ma mintgatant ma turmentan dubis ed jau tem che la scola perdia la via ed haja effects memia negativs sin la giuventetgna. Jau na chapesch er betg adina cleramain quai ch’ella numna ‹unitad d’instrucziun›: Sin tge bainstar collectiv poss jau pruvar da drizzar ils destins individuals da mes scolars ed er mes agen destin?

In grond scriptur svizzer cun il qual Vus vessas forsa pudì discutar ditg, Max Frisch, ha tegnì vers la fin da sia vita in discurs grondius e terribel davart la speranza. Tranter auter ha el ditg ch’el saja persvadì – legend las gasettas e guardond mintga di las novitads – che l’illuminissem, questa gronda aventura dal temp modern, haja ozendi fatg definitivamain naufragi; ma ch’ins stoppia avair vinavant la forza da sperar e da resister. Ecco in auter bel paradox, u betg? Però – quai è noss temp.

Jau As salid cordialmain da qua, da quest temp uschè divers dal Voss che n’ha tuttina betg emblidà dal tuttafatg Vossas grondas ideas.

Fabio Pusterla

Fabio Pusterla è naschì a Chiasso il 1957. El instruescha litteratura taliana al gimnasi da Lugano ed a l’Universitad da la Svizra taliana. El è poet, translatur e criticher litterar ed ha edì numerusas collecziuns da poesias: ‹Concessione all’inverno› (Bellinzona, Casagrande, 1985), ‹Bocksten› (Turitg, Limmat Verlag, 2010), ‹Le cose senza storia› (Milaun, Marcos y Marcos, 1994), ‹Pietra sangue› (Milaun, Marcos y Marcos, 1999), ‹Folla sommersa› (Milaun, Marcos y Marcos, 2004), ‹Corpo stellare› (Milaun, Marcos y Marcos, 2010), l’antologia ‹Le terre emerse e Poesie scelte 1985-2008› (Turin, Einaudi, 2009) per numnar mo intginas. Il 2007 ha el retschet il Premi Gottfried Keller. El ha translatà en talian l’ovra da Philippe Jaccottet e d’auters auturs francofons. Sias ovras èn vegnidas publitgadas en differentas linguas.

Göri Klainguti

Char Jean-Jacques,

Ti fissas surstà, sche ti vesessas, co che tias ideas vegnan admiradas oz! Ti valas quasi sco fundatur da l’educaziun. Jau ta gratulesch, mes char!

Bun, sch’ins guarda ils detagls, na fissas ti forsa betg tant persvas dal svilup che l’instrucziun ha prendì ozendi. Ti avevas scuvert che la civilisaziun destrueschia la natira da l’uman. Ma ussa n’è la civilisaziun betg sa cuntentada da destruir la natira da l’uman, ella ha er destruì dal tuttafatg la natira ordaifer l’uman – senza che la destrucziun a l’intern fiss vegnida pli pitschna tras quai. Il cuntrari, er quella è anc s’accelerada a moda inquietanta.

Di a mai, Jean-Jacques, era la Tur inclinada da Pisa era gia inclinada da tes temp? En mintga cas è ella anc vegnida bundant pli guerscha en il fratemp. Sas, oz vegnan ils uffants instruids en gruppas da 20 fin 30, quai èn uschenumnadas ‹classas›. Las persunas ch’instrueschan, las magistras ed ils magisters, ston mussar a questas classas uschè bler sco pussaivel. Ed avant in pèr onns ans ha il Studi da Pisa anc purtà insatge bler pli guersch che la Tur inclinada da Pisa!

Ils uffants dals differents stadis ston far in test, in examen, e quel duess mussar, tge naziun che sa il pli bler. Fin uss ha per regla gudagnà la Finlanda quest test, sche jau na sbagl betg. Nus povers Svizzers avain cuntanschì in rang mediocher, per betg dir schlet – quai ch’ans ha sa chapescha offendì fermamain. La finala avain nus Svizzers inventà l’instrucziun: ti eras bain Svizzer, u betg? Era Heinrich Pestalozzi, in grond admiratur da tias ideas, era Svizzer. Era el vala sco in dals pli impurtants educaturs da l’umanitad. Ed a nus, gist a nus n’eri betg gartegià da cuntanscher in dals emprims rangs en questa concurrenza da Pisa! Tge far? Pensas ti che nus fissan uss ids en Finlanda per ans laschar declerar, co ch’ins instruescha là? Na, la finala essan nus ils educaturs par excellence, pia ans mettain nus sezs a la lavur: ina cumissiun ha studegià da rudent la metoda dal test. E suenter il studi davart il studi han ins guardà co adattar en Svizra il meglier pussaivel l’instrucziun e la scola a quest test. Instruir vul dir, cuntanscher buns resultats tar il Test da Pisa. Cun ina terrur incredibla da tema e smanatschas han ins exercità da la damaun fin la saira en tut las scolas, en tut las classas – quai èn questas gruppas d’uffants – da respunder las dumondas da test. Ils uffants han cumenzà a far en letg da la tema, la magistraglia ha survegnì burnouts – uschia dian ins oz sch’ins è giu da la gnerva – ed ils resultats dal test da Pisa èn per fortuna vegnids in pau megliers. Nus Svizzers n’essan betg pli sin plazza ventgatschintg u trenta, mabain avain cuntanschì il rang... quindesch, crai jau. Quai è vegnì vendì sco grond success e perquai han ins cuntinuà cun la metoda da dressar ils uffants per l’examen da Pisa. E las corifeas da la furmaziun en Svizra èn persvasas che nus vegnin ad esser en in pèr onns a la testa da las naziuns, pia là nua che la Svizra tutga.

Jean-Jacques, ti has bain ditg che nus duain adina porscher als uffants quai ch’els èn pronts da prender. Quest’idea avain nus bandunà dal tuttafatg. Tar nossa metoda ston tuts ir tras la maschina, ina maschina sco da far liongias, madirs e betg madirs ston passar qua tras. Il manizzaditsch che resulta da questa procedura dat lura la mediocritad ch’ans duess manar a la testa da las naziuns!

Sche ti pudessas vesair, co che nus instruin noss uffants, jau crai che ti ta vulvessas en fossa – permess che ti chattassas anc ti’ossa. Prest ventg onns suenter tia mort la hani numnadamain chavà or da la terra da tia bella insla da paplas, nua che ti eras vegnì sepulì l’emprima giada. Alura la hani mess en il grond Panthéon a Paris, ludond che ti sajas stà in grond scienzià, in grond Franzos schizunt, betg be in Svizzer! Remartgabel, co che ti has fatg furori suenter tia mort. Quai n’avessas ti betg pensà, ubain? Cura che ti eras anc en vita, na pudevani betg ingiuriar tai avunda!

Ma er sch’i han ludà tias teorias – da sa famigliarisar cun ellas n’èni er betg stads buns suenter las onurificaziuns en il Panthéon! Il cuntrari, i para bunamain da valair la regla: pli sontgs che ti vegns declerà suenter tia mort e pli pauc ch’i taidlan sin quai che ti als vulevas atgnamain dir.

Göri Klainguti

Göri Klainguti, naschì l’onn 1945, è creschì si a Puntraschigna en l’Engiadin’Ota. Suenter avair instruì in pèr onns sco scolast secundar, viva Göri Klainguti oz sco pur, scriptur ed artist a Samedan. Ultra da divers cudeschs ha Klainguti era publitgà numerus texts en gasettas ed antologias. Sias lavurs cumpiglian prosa, lirica e texts da teater ch’èn savens satirics. Göri Klainguti ha survegnì il Premi Schiller 2005.

Giovanni Orelli

Caro Rousseau

Avant ina settantina d’onns, cur che jau hai bandunà la vita natirala e terrestra da pur, cun excepziun d’in pèr segiurns invernals sco ‹marchand d’marrons› en il nordost da la Frantscha, e cur che jau hai instradà la via dals studis per daventar magister, era tes num in dals pli frequents, surtut en las infinitas (e schain pir lungurusas) lecziuns da pedagogia ed (anc mender) en quellas da didactica.

E quasi nulla puncts per la vart cuntraria, Voltaire, per nus ina persuna critica, ch’ha dentant gudagnà puncts cun il passar dals onns. Nus avain perfin gì d’emprender ordadora l’entschatta da tes ‹Emile›: «Tout es bien sortant des mains de l’auteur des choses, tout dégénère entre les mains de l’homme…» Insatge sumegliant aveva, crai jau, gia ditg Petrarca en ses sonet numer 7, vers 3 e 4: «ond’è dal corso suo quasi smarrita / nostra natura vinta dal costume».

Tia pedagogia misantropica, char Rousseau, sco che Marc Fumaroli la numna, n’è mai stada buna da m’entusiasmar, er sche jau sai ch’in grond poet da tes temp, Hölderlin, è sa dumandà en ‹Der Rhein›: «Wem aber, wie, Rousseau, dir, / unüberwindlich die Seele…», ludond tia narradad divina. Ma insatge en quella pedagogia, u meglier ditg en la lectura odierna da tala, ma fa smirvegliar: Quant ch’ins legia oz davart propostas, tentativas ed experiments per modifitgar l’instrucziun, surtut en scola primara, quella scola uschè impurtanta e decisiva. Jau ma dumond, quant da tia ovra che surviva, per far in exempel actual, en las propostas d’in moviment ch’ha survegnì il num empermettend da ‹Senza zaino – Scola senza turnister›? En Italia vegn discurrì bler da quest project en connex cun la scola. Jau legel per exempel la dumonda d’in schurnalist: «E lura, co studegian ins, co emprendan ins?» Ecco la resposta:

«Tenor la metoda ‹Senza zaino› dain nus ina grond’impurtanza a l’architectura da la stanza da scola. Ella vegn separada en trais spazis da lavur, nua ch’ils uffants s’organiseschan sezs, lavurond savens per roms differents d’ina maisa a tschella. Cur ch’els han finì, van els en il spazi da correctura, nua ch’els controlleschan sezs lur pensums. En stanza da scola datti cartotecas, cudeschs, ordinaturs. Per ils uffants da las emprimas classas tschertgain nus per exempel pennas spezialas che stattan bain enta maun e faciliteschan da scriver.»

Quant surviva en questa ‹metoda revoluziunaria› ‹Senza zaino› da ti’idea d’in ‹uman da la natira› original ch’è zuppà a sai sez e supprimì dal pais da las convenziuns arbitraras da la societad? Questa dumonda sa tschentava gia Chateaubriand, natiralmain a basa da schabetgs da ses temp. Marc Fumaroli scriva: «La rinfatscha principala che Chateaubriand fa a l’autur dad ‹Emile› – damai a tai – è che ses sistem fa curaschi a las generaziuns giuvnas (...) da viver per sai stessas en fantasticarias subjectivas ch’èn privlusas per lur equiliber mental e moral.»

I nascha la tema che l’idealisaziun da l’uffant che curregia sez ses pensums, fineschia en in naufragi anarchic. In’anarchia ludica che plascha als giuvens che dian normalmain tut il mal pussibel cunter la scola – ina scola che pretenda blera lavur e che dat pensums (inqualgiadas forsa er exagerond); la scola dal turnister che paisa sco in satg sablun.

Jau na di betg che jau preferiss classas (sco che jau hai vis ellas en China) da 56 scolars, cun alternanza tranter mattas e mats – «perquai che las mattas baterlan dapli», sco ch’il translatur dal pedagog ha giustifitgà. Jau na less betg gidar la scola da metter sut squitsch la natira; ma jau persunalmain na crai betg als ‹uffants che s’organiseschan sezs›. Per conquistar ina savida dovri er mintgatant in sforz e disciplina ed er lavur solitaria.

Giovanni Orelli

Giovanni Orelli è naschì a Bedretto l’onn 1928. El è scriptur, poet liric ed essaist e viva a Lugano, nua ch’el ha instruì litteratura taliana al gimnasi chantunal. Ses emprim roman, ‹Der lange Winter, è cumparì il 1965 tar la chasa editura Mondadori cun ina prefaziun da Vittorio Sereni (reediziun tudestga: Turitg, Limmat Verlag, 2003). Si’ovra belletristica cumpiglia tranter auter ils cudeschs ‹Ein Fest im Dorf› (Turitg, Benziger/Ex Libris, 1974, exaust), ‹Walaceks Traum› (Turitg, Limmat Verlag, 2008), ‹Il treno delle italiane› (Roma, Donzelli, 1995), ‹Da quaresime lontane› (Bellinzona, Casagrande, 2006). El ha era publitgà numerusas collecziuns da poesias, tranter quellas ‹Sant’Antoni dai Padü, poesie in dialetto leventinese› (Milaun, Scheiwiller, 1986), ‹Né timo né maggiorana› (Milaun, Marcos y Marcos, 1995), ‹Quartine per Francesco› (Novara, Interlinea, 2004) ed ‹Un eterno imperfetto› (Milaun, Garzanti, 2006). Bleras da sias ovras èn vegnidas translatadas en tudestg e franzos. Il 2012 ha el survegnì, ensemen cun Peter Bichsel, il Grond Premi Schiller.

Guy Poitry

Monsieur Rousseau,

Dapi ditg n’essas Vus betg pli tranter ils vivs. Quests pleds èn per Vus, dentant co pon ins scriver ad insatgi che n’exista betg pli? Jau As scriv tuttina; quai è ina brev fictiva, scritta d’in esser che sto esser fictiv er el. Per As scriver tschern jau in num che Vus avais creà sez, in num che sa referescha dal rest pli fitg ad in cudesch ch’ad ina persuna, quai ma cunvegn: Emile As scriva, el scriva a Vus ch’avais scrit el. Vus existis mo pli en in mund da palpiri – e mia vusch resuna da quel mund. Jau sun Emile, ma per ina giada betg quel Emile naschì da Vossa penna, per questa giada avais Vus propi visavi in ‹auter›.

Jau stoss decider tge vegliadetgna che jau hai cur che jau As scriv ed jau tschern Vossa vegliadetgna cur che Vus avais publitgà quest tractat davart l’educaziun che porta mes num. Emile ha tschuncant’onns. I n’è betg in uffant ch’As scriva, Monsieur Rousseau, gnanc in um giuven. Er sche Vus vessas forsa preferì che jau restia per adina il scolaret che jau era, adina engraziaivel envers quel ch’al ha stgaffì. Forsa che jau As stuess engraziar, guardond enavos, per la via che Vus m’avais mussà, As dir grazia che Vus eras per mai dapli ch’in magister, che Vus avais dà in corp a quest persunagi creà da Vossa imaginaziun.

Ma quest corp n’è betg il mes. Jau legel el a la surfatscha da las paginas da Voss’ovra, ma jau na ves betg ch’il corp piglia furma e daventa charn. Sco sche Vus avessas gì tema da quella charn, sco sche Vus avessas sminà tge furma ch’ella pudess prender ed ils desideris che la pudessan animar. Vus m’avais retegnì en l’irrealitad d’ina ficziun. Pli ch’ina giada avais Vus udì la rinfatscha che Vus As essas deditgà dapli a las creatiras da Vossa imaginaziun ch’als uffants reals che Vus avessas preferì da betg avair schendrà. Jau na sai betg tge ch’è daventà dad els suenter che Vus als avais bandunà. Jau na sai betg, sch’els fissan daventads pli cuntents sut Vossa guida. Ma jau sun surprais che Vus avais decidì da pli gugent inventar ina creatira imaginara che d’As confruntar cun in uffant real.

En Voss’ovra na pretendais Vus betg ch’i dettia in liom da sang tranter Vus e mai, jau sun Voss Emile, dentant betg Voss figl. Quai n’avess jau er betg vulì esser, igl è pli simpel da sa separar d’in educatur che d’in bab ed jau hai gì il cletg da ma pudair separar da Vus. E Vus sez: Sche Vus avessas deditgà tut il temp ch’igl ha duvrà per ma scriver a Voss uffant u ad in scolar vivent? Forsa ch’i dess in’ovra damain en Vossa bibliografia. In spazi vid là nua ch’ins legia ussa: ‹Emile ou De l’éducation›. Quai fiss stà donn per la posteritad. Per la paja vessi dà in esser, in esser da charn che sentiss in’emoziun udind Voss num – tge emoziun er adina, positiva, negativa, ambigua, quai n’importa pauc: insatgi sentiss almain emoziuns, ses corp na fiss betg mo da palpiri. Per fortuna avais Vus desistì da quai. Forsa che Vus avais pensà ch’i fiss temp pers da sa deditgar ad inqual creatira e ch’i saja meglier da scriver per las massas da las generaziuns futuras. Quai è segir insatge pli grond, ma jau persunalmain hai gugent er las chaussas efemeras.

Vus m’avais retschavì en pezs quella giada ed jau hai l’impressiun che Vus as interessavas mo per ina chaussa: mi’anatomia, il mastgel. Jau sun Emile perquai che Vus na levas nagina Sofia. Vus n’avevas en Voss’imaginaziun nagina persuna, ma ina schlattaina. Vus tschertgavas in um. Vus vulevas crear in um. Sofia aveva lura d’arrivar pir pli tard, per s’unir cun el. Emile e Sofia: dus nums, dus destins che Vus vevas gia fixà totalmain tenor Vossas ideas e Voss principis. Nagina tscherna ni per ella ni per mai: nus eran destinads l’in per l’auter tenor Vossa voluntad.

Ma en il program che Vus avais definì per mes emprims onns na dastgavi dar nagina dunna. Vus m’avais fatg crescher si senza mamma, sco Vus sez. Ed anc dapli: Vus avais stgatschà tut quai ch’i pudeva dar da feminin enturn mai e surtut er en mai. Jau aveva d’odiar la part feminina en mai, u quai che Vus consideravas sco tala. Vus avais empruvà da ma mutilar quella part – cun il resultat ch’ella m’è daventada anc pli preziusa, cunter Vossas intenziuns.

Jau hai entschavì a zuppentar quella part – Vus levas che jau saja onest e m’avais sfurzà da dir manzegnas. Per almain parair l’um che jau dueva esser en Voss egls, hai jau fatg finta d’avair las preferientschas, ils interess, ils plaschairs che Vus spetgavas. Jau sun chaminà sco in um, hai discurrì sco in um, hai gesticulà sco in um. Jau ma sun preparà a las activitads, a las professiuns ed a las posiziuns ch’eran dictadas als umens tenor la natira. Jau hai taschentà mia natira, mes sentiments, mes giavischs, mes desideris. Jau era cuntent che Vus eras tschorv, levgià che Vus n’avais vis nagut. Pli tard ma giavischava jau che Vus chapissas finalmain, senza ma sbittar. Che jau n’era betg pli Voss Emile, mabain jau mez, jau sco che jau era, jau sco che jau sun restà.

Vus avevas il nas en Voss cudeschs. Voss’egliada s’auzava adina pli darar. Ed in bel di sun jau partì. Ma sun distatgà da questas paginas che Vus cuvrivas vinavant cun millieras da pitschens segns destinads ad auters. Vus n’avais gnanc badà che jau n’era betg pli sut Vossa penna.

Jau hai empruvà da dar ina vusch a quest corp ch’aveva taschì uschè ditg. El ha cumenzà a discurrer sut auters mauns ch’eran forsa, Monsieur Rousseau, pli masculins ch’ils Voss. Jau sun daventà in um – tschert betg en Voss senn: in um che ama umens. Oz sun jau in um che viva cun in um, cuntent da betg enconuscher la suldina e l’abandun en la quala Vossa vita è ida a finir.

Jau avess anc bler d’As raquintar da quest’istorgia. Ma jau finesch qua, Monsieur Rousseau. Vus na fissas betg pront da tadlar vinavant. Nus ans essan scuntrads ordaifer ils temps, en in spazi nua ch’ils corps n’han pli nagina realitad; mo qua ans pudain nus chapir.

Guy Poitry

Guy Poitry, autur e docent a l’Universitad da Genevra, ha tschernì da s’adressar a Rousseau en il num dad Emile. Quest Emile che n’exista betg mo sin palpiri, reproscha a ses autur d’al avair «tegnì en il mund irreal da la ficziun» e d’avair bandischà enturn e surtut en el «tut il feminin». Emile fa ina tscherta sort dad ‹outing›, nua ch’el crititgescha las ideas da Rousseau pertutgant l’educaziun da mats e mattas.

Iso Camartin

Aut stimà Jean-Jacques Rousseau

Jau na vi metter en dumonda gnanc in da Voss merits. Vus essas in filosof e moralist d’influenza extraordinaria, in raquintader cun forza e vigur ch’ha muventà entiras generaziuns a larmas e conversiun interna, in propagader da la vita natirala e d’ina religiun averta ch’ha liberà nundumbraivels lecturs da dubis, cumplex e temas exageradas. Vus As essas deditgads a moda impressiunanta a la lingua sco er a l’origin ed al svilup da la musica. Sper romans, raquints, tractats, diaris, confess ed epistlas avais Vus er scrit in pledari musical e sco collavuratur da Diderot artitgels per la gronda enciclopedia. Schizunt operas avais Vus scrit e cumponì, ‹Las musas galantas› u ‹Il divinader dal vitg›, e quai sper romanzas, arias ed intermezzos musicals per il teater. Ina collecziun da cumposiziuns musicalas avais Vus titulà ‹Las consolaziuns da las miserias da mia vita ni rimnada dad arias, romanzas e duets›. Nagin uman na vegn a vulair sminuir Voss scheni e Vossa premura. Pertge che Vus avais regalà al mund ovras che meritan fin al di dad oz – e lunsch sur quel ora – admiraziun e respect.

Ma i dat insatge en Vossa vita che ma perturbescha profundamain. Insatge che sveglia in malesser e che metta en dumonda Voss cussegls, co ch’ins haja da viver. Bain avais Vus adina glorifitgà l’amicizia. Quant entiert possia vegnir fatg bun tras l’embratschada d’in ami! Be l’amicizia saja buna d’As tschiffar, pertge che en ella suondias Vus pli fitg Voss cor che Voss avantatg. Nagin na veglia bandunar questa curta vita, senza avair resentì cun in ami in mument da cletg. Tgi che ni dovria ni charezzia in ami na vegnia mai a daventar ventiraivel. – Uschia pon ins leger en Voss cudeschs. Bels pleds e profundas vardads!

Ma co èsi ì a Vus cun Voss amis? Tuts avais Vus pers durant Vossa carriera. Enconuschì avais Vus blers. Ed a la fin avais Vus visà a mintgin dad els l’amicizia. D’Alembert avais Vus accusà d’in cumplot. Condillac duai avair fatg farina cun Voss inimis. Diderot – il meglier da tuts e quel che stimulava Vossa inspiraziun – avais Vus tractà sc’in traditur. Il medem vala per barun Grimm e si’amia, Madame d’Epinay. Voltaire avais Vus offendì cura ch’el vuleva fundar in teater a Genevra, argumentond ch’el veglia corrumper la morala da Vossa citad natala – gist Vus sco librettist e cumponist dad operas! Ma er ils Englais n’han betg survivì sco amis en Voss conturn, malgrà tutta simpatia a l’entschatta. Ni il filosof David Hume ni Milord Maréchal che vuleva intermediar tranter las ideas da dus filosofs chaugross. A la fin stevas Vus qua, sul sulet, in eremit, fixà sin sasez sco in buc stinà, in fugitiv ed exiliant nunchapì, ina maiestad offendida, dischillusiunà dal tuttafatg, cun nauscha luna ed il venter plain gritta. Curt e bain: in pover diavel, abandunà e guntgì!

Vossa stinadadad d’adina vulair avair raschun ha spaventà Voss amis. Voss’empatia per ils basegns dal mund aveva in sbagl: l’incapacitad da pudair retschaiver insatge dad auters umans. Tut stuevas Vus inventar sez! Ils auters avevan da dir gea ed amen areguard Vossas ideas. Uschiglio eri finì cun las bunas relaziuns. Vus essas bain in scheni, ma deplorablamain er in egoman testard, condemnà da stuair giugar il solitari. Tgi che n’è betg bun da tadlar e da retschaiver, perda er quels ch’al vulan bain.

Nus na vulain betg excluder ch’i dat er per deists in auter mund. Mes giavisch fiss che Vus fissas unì là paschaivlamain en l’elisium dals filosofs cun ils illuminists, moralists ed enciclopedists passiunads dals mirveglius onns a Paris avant la Revoluziun. E che Vus fissas uss abel da giuditgar il cor avert da Diderot, l’esprit malign da Voltaire ed il scharm irresistibel da Madame d’Epinay. Na duai betg valair la dicziun: pli gugent uss che mai? Na fiss quai betg in bel regal: d’esser circumdà da fidaivels amis per il 300avel anniversari? Pertge ch’ina vita senza buns amis na po betg esser ina vita ventiraivla. Sco che Vus l’avais ditg.

Voss Iso Camartin che fiss gugent stà Voss ami.

Iso Camartin, naschì il 1944 a Cuira e creschì si a Mustér, ha studegià filosofia e romanistica a Minca, Bologna e Regensburg. Suenter diversas incumbensas d’instrucziun è Iso Camartin daventà il 1985 professer per litteratura e cultura rumantscha a la SPF a Turitg. Dapi l’onn 1997 è Camartin publicist ed autur liber. Dal 2000 fin il 2003 ha el manà la partiziun da cultura da SFDRS. La gronda part da ses romans, essais e raquints èn cumparids en tudestg. Iso Camartin viva e lavura a Turitg ed en ils Stadis Unids da l’America.

Jérôme Meizoz

A signur Jean-Jacques Rousseau, da Genevra, areguard sias tschorventadas*

Brev da Joseph-Antoine Revaz, vicari, en sia pravenda Salvan, oz ils 25 da december 1762

Fitg stimà signur Rousseau

Vus essas en fugia ed essas gia mitschads dador il cunfin da la citad da Paris. L’entira Europa è vegnida a savair quai ed era tar nus è la novitad gist arrivada. Vegn questa brev a cuntanscher Vus insacura? Quai sa be Dieu, ma jau ma sent obligà d’As scriver. Jau As contactesch sur Voss ami, signur Deluc a Genevra, e ma referesch ad in past communabel avant bunamain otg onns en in lieu cun num Pissevache en il Vallais Sut. As regurdais Vus anc da lez dis miaivels da la fin settember 1754, cura che Vus eras en gir cun Voss amis a la riva dal Lai da Genevra? Da quel temp era jau anc in giuven spiritual; il prefect da Saint-Maurice m’aveva tramess tar Vus, udind che Vus sajas da passagi. Segiramain m’avais Vis emblidà, pertge che Vus essas uschè savens en viadi ed avais nundumbraivels admiraturs, sco ch’i vegn ditg. Ma a mai en questas uras anc en viva memoria. Nossa conversaziun aveva tutgà milli temas, en in turnigl da spiertusadad ch’è talmain stgars ch’el m’è restà en memoria.

Da quel temp na saveva jau nagut da Vus. L’avat De Rivaz che m’aveva tramess As aveva numnà in musicist. Voss success a la curt eran penetrads fin tar el, en furma d’in exemplar da l’opera profana ‹Il divinader dal vitg›. Schizunt retg Ludivic duai avair chantà suenter l’aria l’entir di. Sur ses correspundents aveva l’avat er retschet ina resumaziun d’in tractat davart las scienzas ed ils arts ch’era vegnì preschentà a l’Academia da Dijon. En questas paucas uras sun jau stà pli che surstà da vossa simpladad. Vus avais tadlà il chant dals pasturs ed avais visità lur simplas chamonas. La simpla fuaina e las travs dals uigls han sveglià Voss interess e medemamain las consequenzas nuschaivlas da nossas palids. Entamez quest pover pievel plain ospitalitad che n’enconuscha nagina surabundanza m’avais Vus ditg: «In citadin n’avess nagut da far.» Jau da mia vart ma sun spruvà da respunder Vossas nundumbraivlas dumondas davart il pajais tenor meglier savair.

Suenter avair visità il vitg ans essan nus mess a maisa tar in viturin cun num Pache che manava l’ustaria. La dunna ch’era en Vossa cumpagnia na m’era betg vegnida preschentada. Signur Deluc aveva ditg che questa Thérèse saja ina lavunza. Pir avant curt sun jau vegnì a savair da sia rolla visavi Vus... Tge onur per mai da baiver cun Vus e Voss amis in magiel da noss vin alv, al pe da la cascada ch’ha fascinà l’entira societad! L’imposanta massa d’aua sprizzava fin a la via chavorgia ed attirava las egliadas da tuts. Vus avais ditg che Vus n’hajas anc mai vis ina tala forza, accumulada suenter che l’aua è crudada d’ina autezza da duatschient pes. Quest spectacul ha sveglià en Vus snavur e plaschair a medem temp. Jau hai explitgà ch’ils purs sajan pauc commuventads da quai. Pertge dad els derivia il num Pissevache, in maletg che na sto betg vegnir explitgà pli ditg.

Oz sun jau vicari; mintga giada che jau ma rend en l’aclaun Miéville al pe da la cascada per far messa pens jau a questa tschavera champestra communabla. Vus avevas discurrì cun mai da vulair scriver in’‹Istorgia dal Valais›, per la quala signur de Chaignon As aveva laschà vegnir tiers da Sion plirs memorials. E senz’auter avais Vus integrà en Voss tractat questas notizias ed era las dumondas senza fin che Vus m’avais tschentà davart il pajais. Il guvernatur general Burgener s’allegrava da quel temp che Vus avevas surpiglià l’incumbensa da scriver davart il Vallais. El era persvas che Vus hajas in meglier maun ch’il Marquis de Maugiron da descriver quels che vegnian numnads idiots. En in artitgel dubius e mal documentà aveva quel disfamà tut ils Vallesans. Curt suenter Vossa visita a Pissevache duai ins avair dumandà Vus da scriver in artitgel davart il Vallais per curreger las absurditads dal Marquis de Maugiron. Jau na sai betg, sche quest text è vegnì stampà, ma jau al legess fitg gugent. Dapi lura aud jau numnadamain adina puspè vuschs drizzadas cunter Vus che m’inquieteschan. Ils correspundents da l’uvestg sincereschan als cartents che Vus tutgias tar ils illuminists, quests ateists che provocheschan dapi diesch onns il retg da la Frantscha e l’entira baselgia cun lur enciclopedia fundada teoreticamain che snega tutta intervenziun divina tar la creaziun dal mund. E quest’ovra che vegn persequitada e destruida cun raschun en Frantscha ha pudì vegnir stampada a Neuchâtel, be paucas uras davent da qua... Signur Rousseau, As essas Vus interessads per quest motiv per la moda da viver da noss purs e lur differenzas da facultad? Tge avevas Vus en mira cura che Vus avais descrit lur festas ruralas ed ils simpels usits da racolta? Sa zuppava davos Vossa fascinaziun per quests umans modests in spretsch zuppà cunter nossas excellenzas ed ils manaders religius ch’als sustegnan? La fin october ans ha il prinzi-uvestg da Sion numnadamain fatg da savair che Sia excellenza de Beaumont, l’archuvestg da Paris, saja sa drizzà cunter Vus en ina brev pastorala. I m’inquietescha che la Sontga Baselgia As ha condemnà. Voss cudesch Emile u davart l’educaziun, ch’è vegnì brischà publicamain, duai snegar il putgà original e proponer per ils mattatschs in’educaziun natirala senza ils roms usitads. Co duai jau pomai enconuscher en quai l’um spiertus e respectabel cun il qual jau hai dastga conversar curtamain?

L’uvestg ha stuì avertir ils spirituals da Vus. El ans ha communitgà che Vus hajas renunzià a la cretta refurmada. Silsuenter As sajas Vus vulvids per in temp vers la catolica, per As far bainvis tar ina dunna. Ed ussa pregias Vus ina sort panteissem, inspirà d’in mastergnant gidieu cun num Spinoza. E Vus avais ditg che la religiun palesada cun ses dogmas e ses sacraments saja da pitschna muntada. Sche Dieu existia, sa manifesteschia el directamain en il cor da l’uman. Spezialmain vargugnusas èn dal reminent las paginas, nua che Vus – cun tut ils rampigns d’in litterat – laschais discurrer in spiritual da la provinza davart quests temas, numnadamain in vicari savoiard ch’exprima be blasfemias e tschantscharias. A las palentadas da la Sontga Bibla oppona el in’uschenumnada ‹religiun natirala›. Ses sentiment profund al vala dapli che tutta teologia. El metta en dumonda ils miraculs che duain servir a la contemplaziun dal pievel. E sch’el vul udir la vusch dal Segner, sche va el per la prada sc’in murdieu vargugnus! Co pudais Vus be avair l’impertinenza da metter ad in cristifidaivel tals pleds en bucca? Cura che l’archuvestg as haja admonì, hajas Vus schizunt anc gì la giagliardia da respunder che la libertad da s’exprimer correspundia plitost al spiert dals evangelis che dogmas imponids per forza.

Tge impertinenza da vart d’in um ch’ha surlaschà sia figlialanza ad ina chasa per uffants chattads e che viva, sco ch’i vegn pretendì, dapi onns ensemen cun ina dunna senza esser maridà! Co avess jau pudì sminar tar noss inscunter paschaivel al pe da la cascada che Vus hajas ina tenuta uschè snuaivla envers la religiun? Jau tem che jau saja vegnì engianà da Vossa gentilezza che na laschava percorscher nagut dal mal.

Signur Rousseau, pir bler memia tard chapesch jau, pertge che Vus avevas declerà – cura che Vus observavas cun mai quest pievel da pasturs che lavurava sutvart Pissevache – che las emprimas impressiuns natiralas ed instinctivas sajan adina las correctas e che l’uman prudent duaja drizzar ses cumportament tenor quellas. Quai è lunsch davent da la ductrina da la sontga baselgia che resguarda l’uman sco putgant dapi la naschientscha e ch’al emprova da purifitgar cun agid dals sacraments.

Jau hai er udì che Vus pretendias en in’ovra davart l’inegualitad da las circumstanzas che l’inegualitad tranter ils umans na saja betg vulida da Dieu, mabain saja vegnida stgaffida da l’uman tras il possess privat. Vus speculais schizunt che l’emprim uman n’haja possess nagins bains persunals. El n’haja gì naginas ambiziuns da sa differenziar dals auters ed haja gia vivì en egualitad e fortuna avant la revelaziun da noss Signur.

Èsi vair, signur Rousseau, che Vus vulais er midar las instituziuns politicas, las qualas ils prinzis han – suandond fidaivlamain l’exempel da la baselgia – endrizzà uschè prudentamain? Tge sturnadad As ha tschiffà che Vus proclamais in nov ‹contract social› che sa basa sin la voluntad generala? Essas Vus propi da l’avis ch’ils umans sajan abels da decider davart las furmas da lur societad? Na stat quest privlus princip da l’autonomia betg en cuntradicziun cun il spiert da las monarchias che sa basan sin la voluntad da Dieu? Vus che legiais ils auturs da l’antica: Na savais Vus betg che la plebaglia è lunatica ed inconstanta, ch’ella n’enconuscha nagina raziunalitad duraivla e ch’ins na dastga en nagin cas surlaschar ad ella da manar il stadi? Noss prinzi-uvestg ha da cumbatter dapi daditg cunter las pretensiuns adina pli insistentas da vart dals burgais che vulan administrar sezs lur citads. N’èsi betg cler a Vus che Vus furnis cun Vossas speculaziuns teoreticas muniziun als inimis da pasch ed urden? Jau As supplitgesch, signur Rousseau, As deditgai puspè a sentiments pli commensurads. Sche Dieu As ha dà gia en giuvens onns in’intelligenza talmain vasta, gea bunamain sfarfatga – la dastgais Vus lura applitgar cunter ils ses?

Ma regurdond dals bels muments che nus avain passentà ensemen, As supplitgesch jau da suandar ils cussegls da si’excellenza de Beaumont e d’As pertgirar dals excess d’ina filosofia senza senn. Sperond, signur Rousseau, che questa brev possia gidar da manar enavos Vus en la protecziun da la mamma Baselgia, As recumond jau al maun divin!

Joseph-Antoine Revaz, vicari

* [Archiv claustral, c.443, correspundenza da baselgia, 1762, ms. ff. 1-6]

Jérôme Meizoz, scriptur e scienzià a l’Universitad da Losanna, è in amatur da Rousseau, al qual el ha gia deditgà in essai (‹Le gueux philosophe›, Antipodes) e numerus artitgels. Questa passiun ha el ertà da ses tat ch’ha, en onur dal scriptur, dà num a ses figl Jean-Jacques. Jérôme Meizoz ha imaginà, partind da fatgs documentads, in inscunter tranter Rousseau, ch’ha visità il 1754 la cascada Pissevache en il Vallais Sut, ed il spiritual local. Quel scriva otg onns pli tard ina brev a Rousseau exprimind, quant surstà ch’el è da quai ch’el è vegnì a savair da Rousseau areguard la religiun. Cun ils pleds dal vicari ans intermediescha l’autur il punct da vista pauc enconuschent che la Baselgia catolica aveva da lezzas uras envers Rousseau.

Klara Obermüller

Stimà signur Rousseau

Vus eras senza dubi in defensur decidì da la libertad da religiun. Sch’i va dentant per Vossas ideas davart la rolla da la religiun entaifer il stadi, lura daventa la chaussa gia in zichel pli cumplitgada – ed er magari cuntradictorica, sche Vus ma permettais questa remartga.

Tge che jau less dir cun quai? Per exempel che Vus as exprimis en Voss roman ‹Emile› strictamain encunter l’instrucziun religiusa dals uffants – cuntrari a blers da Voss collegas illuminists na vulevas Vus dentant mai valair sco ateist. Gea, en Voss ‹Contrat social› suttastritgais Vus perfin quant impurtant ch’i saja per il stadi che mintga burgais haja ina religiun. La furma ed il cuntegn da questa religiun na duai percunter betg interessar il stadi, sco che Vus schais. Cun excepziun da la morala e da las obligaziuns da mintgin envers il bainstar cumin.

Quai è lura magari cuntradictoric, char signur Rousseau! Mo per che Vus ma chapeschias endretg, quai n’è insumma betg ina reproscha. Il cuntrari, per mai èn Vossas ideas ordvart stimulantas ed er fitg actualas. Per exempel cur che Vus As engaschais per la toleranza ed animais al medem mument d’esser intolerant envers ils intolerants. Er quai n’è forsa betg fitg logic – a prima vista. Ma quai è fitg chapaivel, sch’ins pensa quant privlus ch’il fanatissem e l’intoleranza èn adina puspè.

Cranzs d’arbaja na datti dentant betg, char signur Rousseau, sch’ins vul limitar la toleranza. Quai avais Vus stuì sentir en Vossa vita. Er ozendi na fiss quai betg bler auter. Er sch’i fiss gist oz uschè impurtant ch’i vegniss in sco Vus e mettess frain a quels che condemnan «senza remischun tut quels che na pensan betg sco els». Uschia avais Vus formulà en ina charta a Voltaire. E precis uschia stuess ins puspè dir ozendi. Ed jau na pens qua betg mo als islamists militants, mabain a tut quels che sa cumportan sco sch’els fissan ils guardians da la vardad.

Jau presumesch che Vossa aversiun per ils fundamentalists da tut gener declera er pertge che Vus postulais en il ‹Contrat social› in credo spiramain civil, ina confessiun che n’è betg privata, ma che vegn reglada dal suveran. En Voss pleds: «sco confessiun cuminaivla, senza la quala igl è impussibel d’esser in bun burgais dal stadi ed in subdit fidel». Sche jau hai chapì endretg signifitga quai: I na dastga betg interessar il stadi tge che la glieud craja, ma i sto interessar el co che la glieud viva questa cretta entaifer il cuminesser.

Questa posiziun ma para remartgabla, perquai ch’ella sumeglia magari la regla che vala actualmain en la maioritad dals chantuns svizzers, ina regla che nus na stuessan tenor mai betg periclitar. Ils iper-liberals ed ils archi-catolics han qua segiramain in auter maini. Els preferissan ina separaziun radicala da la baselgia e dal stadi: ils ins perquai ch’els èn en general cunter controlla statala, ed ils auters perquai ch’els la teman cun bunas raschuns. Voss cudeschs, stimà signur Rousseau, èn vegnids ars a ses temp a Genevra. Jau sper che nus na vegnian betg anc ina giada uschè lunsch en Svizra.

Klara Obermüller

Klara Obermüller ha studegià germanistica, romanistica ed istorgia a Turitg, Hamburg e Paris. En Svizra è ella enconuschenta sco publicista, sco anteriura commembra dal Literarisches Quartett e sco moderatura da l’emissiun Sternstunde Philosophie. Ella ha en pli lavurà tar il feuilleton da la NZZ, da la Weltwoche e da la FAZ sco era tar la revista d’art e da cultura du. Oz s’engascha ella sco publicista libra, moderatura e referenta. Ella vala sco in’observadra attenta da tendenzas socialas e publitgescha ovras en il sectur da la religiun, da la spiritualitad, da la vegliadetgna e da la demenza. Ses texts vegnan era legids en Germania cun grond interess: l’anteriur minister da la defensiun tudestg, Karl-Theodor zu Guttenberg, è sa servì d’in da ses artitgels senza inditgar la funtauna.

Leo Tuor

Monsieur

Jau ma regord d’avair legì ina giada insanua il titel: ‹Cudeschs e culms: dus monsters›. Quai m’è vegnì endament cura che l’ediziun da Vossa immensa correspundenza steva davant mai: 52 toms, ina muntogna da brevs. Senza dubi avais Vus vivì en l’epoca dal scriver brevs. Voss cudesch ch’ha gì il pli grond success, Julie, è in roman en furma da brevs ch’ha schizunt enritgì questa cultura. Mes temp ni scriva brevs ni legia da questas istorgias d’amur dultschinas. Ils inamurads da mes temp scrivan SMS e na legian nagut; – SMS, tge che quai saja? In smugl da paucs pleds. Monsters smuttads e cumprimids senza chau. Vus, Monsieur, avais senza dubi vivì en il fallà tschientaner. Ma sajas cuntent da betg far part dal noss, il tschientaner da las abreviaziuns e dals murcs. Jau mez sun anc mitschà dals SMS sco inamurà e sun er vegnì a chantun da lez temp senza cudeschs. Sco pastur aveva jau ‹Masse und Macht› en mes satgados, sco pastur la ‹Ilias›, sco scolast ed educatur Voss ‹Emile›. Quai è il cudesch il pli interessant e divertent davart l’educaziun, en il qual jau ma sun approfundà insacura. L’emprima frasa da quest’ovra è dentant in meteor: «Tut è bun sco quai ch’i vegn or dals mauns dal stgaffider; tut degenerescha en ils mauns dals umans.» Vus assaglis qua il tschiel da l’illuminissem. Quai è in chametg en fatscha da Vossa epoca dals ateists ed a medem temp vegn prendida davent la legitimaziun a mintga furma d’autoritad. La baselgia e l’aristocrazia han empruvà cun tut ils meds da destruir quest cudesch. Els al han brischà, ma tras quai ha el be anc glischà pli fitg.

En mintga cas vuless jau dir engrazia per ‹Emile›, Monsieur. Nus na legiain betg pli quest cudesch pervia da ses cussegls, mabain pervia da sias reflexiuns giagliardas. Questa rebelliun cun il flad da la romantica cunter la fraida raschun da l’illuminissem. Ils cudeschs da Diderot èn daventads sterils, ‹Emile› percunter sgarguglia malgrà ses 250 onns sco in legher Rain primavaun tras pradas verdas.

Mes contemporans percunter smatgan SMS, els na legian nagin Rousseau, na legian gnanc Vossas ‹Confessions› intimas. Jau manegel che quai fiss il cudesch per noss temp, en il qual i na vegn betg pli prendì giu la penetienzia en la retratgadad d’in confessiunal, mabain en il qual ins lascha giu las chautschas sin Facebook e sa prostituescha publicamain. Facebook ta prenda il turpetg, struvegia tia percepziun da tatez, uschia che ti manegias che mintga tuppadad che ti laschias ora saja sgarschaivel impurtanta. Milliuns che vivan gia sin questa unda permanenta da la totalitad, nua ch’i vegn bagliaffà, dispità, schlampergnà, charezza e debattà.

Jau percunter lasch far il mund e legel ‹Les rêveries, die Träumereien›, Voss cudesch il pli bel, il pli misterius, il qual jau vegn a tegnair enta maun en il letg da mort, enstagl ‹La trost dil giest e la sgarschur dil puccont›, sco quai che faschevan mes perdavants.

Tgi essas Vus propi? In scharlatan u in filosof, in illuminist u l’emprim romanticher, in tugn u in murdieu persequità ch’ha inscenà sasez a moda geniala? Na, Vus essas in uman. Vossa glischur irradiescha e mitigescha questas varts vi da Vus che nus mettain gugent en dumonda. Vus, mes signur, avais scrit cunter Voss tschientaner monstrus che fascheva finta da vulair cumbatter tut quai che stgirentava la glisch: superstiziun, errur ed ignoranza – quai ch’ins numnava era ‹ils trais monsters›.

Nus en il 21avel tschientaner n’avain percunter betg pli tema da monsters. Pli starmentus ch’els èn e pli gugent che nus als avain. En quest senn avain nus surmuntà l’illuminissem.

Jau As salid, Monsieur, da tut cor.

Leo Tuor

Leo Tuor, naschì il 1959, è creschì si a Rabius ed a Mustér en Surselva. El ha studegià filosofia, istorgia e litteratura a Turitg, Friburg e Berlin. Tuor scriva raquints, essais, columnas ed istorgias curtas per gasettas, antologias e per il radio. Bleras stads è el ì ad alp sco nurser en la Greina. Sia ovra principala, la trilogia ‹Giacumbert Nau› (1988), ‹Onna Maria Tumera› (2002) e ‹Settembrini› (2006), è vegnida translatada en differentas linguas. Leo Tuor è vegnì undrà per sia ovra cun differents premis da litteratura.

Lukas Hartmann

Monsieur!

Che l’uman saja bun da natira – quai avais Vus pretendì repetidamain en Vossas scrittiras ed agiuntà ch’i saja sulettamain la societad ch’al corrumpia. Tge provocaziun! Questa frasa sa fitga en la memoria, sco tut las constataziuns simplas. Ed a ses temp è questa frasa detunada sco in chametg entamez in sistem religius rigid – il putgà original era quella giada in dogma sacrosanct. L’uman è bun da natira: Fin oz tuna questa frasa utopica e suenter las sgarschurs dal ventgavel tschientaner terriblamain naiva. Er jau hai rusignà e remaglià questa frasa, n’hai betg mo gì stentas cun ella, mabain er cun Vus persunalmain, Monsieur. Vossa vita cuntradi cun tamburs e trumbettas a quai che Vus scrivais sco filosof. Voss roman d’educaziun, Emile, hai jau chattà stgandelus. Co pon ins trametter in uffant en l’isolaziun per proteger el da sbagls d’educaziun e da la societad nuschaivla? Mia opiniun tendeva plitost vers Thomas Hobbes, Voss contrahent filosofic. Quel pretenda ch’ins stoppia domesticar cun leschas severas la natira luffa da l’uman. Ubain che jau era d’accord cun Freud ch’è persvadì ch’i regnass tranter ils umans la pura barbaria senza la civilisaziun.

Dacurt hai jau scuvert l’ovra da l’antropolog american Michael Tomasello. Cun ils resultats da sias perscrutaziuns provochescha el actualmain tumults en il mund da la scienza. Quai ch’el scriva maina numnadamain a la conclusiun che Vus, stimà Monsieur, avais tuttina gì raschun. Tomasello demussa che l’uman è originalmain altruistic. Tomasello declera che nus sajan – auter ch’ils primats – naschids per il bun, sche nus essan d’accord che ‹bun› signifitga tranter auter ch’ins gida il conuman e ch’ins dat voluntarmain dal ses per gidar in auter. En ils experiments da Tomasello è sa mussà incontestablamain ch’ils pops d’in onn e mez cumpartan da sai or cun auters pops da la medema vegliadetgna. Anc avant ch’emprender a discurrer e senza ch’ins sforzia els da far quai, gidan els auters uffants e creschids cun gests e fatgs. Els èn capabels da sentir empatia e tschertgan la cooperaziun. En ils filmets da Tomasello – quai èn, Monsieur, purtrets animads – pudain nus observar plain smirvegls, co che pitschens uffantins en pezs traplignan tar creschids per als prender si ina clav ch’els han laschà crudar. Ubain co ch’els dattan vi plain plaschair in toc turta ad in vischin, entant ch’ils schimpans maglian si sezs la turta senza targlinar. Tomasello na sa perda betg en ipotesas, danunder che nus pudessan avair quest regl; el constatescha sulettamain ch’el exista e quai unicamain tar l’uman. Er el sa natiralmain ch’i vegn lura pli tard adina pli difficil cun l’esser bun e che las forzas cuntrarias destructivas prendan suramaun per blers motivs. E tuttina ans fa el speranza. Sche nus siemiain d’in meglier mund, n’ans stuain nus betg referir ad ina illusiun. Anzi, grazia a Tomasello ans pudain nus basar dad uss envi sin insatge concret, sin il regl primar dal bun.

Vus, Monsieur, il filosof egocentric e naiv, avais damai formulà ina constataziun intuitiva ch’è vegnida contestada e beffegiada ditg avunda. Ussa para ella da sa verifitgar en general. Jau na sai betg anc, tge che jau duai far cun tut quai e sch’ils experiments da Tomasello vegnan propi a dar novs impuls a la pedagogia ed a la convivenza dals umans. Ma jau As fatsch la reverenza, Monsieur, er sche jau n’as poss en sasez betg propi star ora.

Cun salids respectus

Lukas Hartmann

Lukas Hartmann vul daventar gia baud scriptur, fa però l’emprim la scolaziun da scolast primar e secundar, studegia alura germanistica e psicologia. El lavura sco cussegliader da giuvenils, redactur da Radio DRS, scolast per schurnalissem, manader da lavuratoris da scriver e sco cussegliader per las medias. El viagia tras l’India, l’America dal Sid e l’Africa e fa in segiurn a l’Istituto svizzero a Roma. Oz è el scriptur liber e viva a Spiegel sper Berna. El scriva surtut romans, romans istorics, istorgias per creschids e per uffants. Sias ultimas publicaziuns: ‹Bis ans Ende der Meere›, in’istorgia davart il chapitani James Cook e ses illustratur John Webber, ‹Finsteres Glück› e ‹Räuberleben›. Lukas Hartmann è l’um da la cussegliera federala Simonetta Sommaruga.

Michèle Binswanger

Char Jean Jacques Rousseau

Jau As scriv da l’avegnir, perquai na sun jau betg propi segira, sche Vus survegnis questa charta. Quai sper jau dentant. Perquai che jau As less communitgar insatge impurtant.

Sco dunna As stoss jau dir: En connex cun las dunnas avais Vus sbaglià. Vus avais gì in pèr ideas fascinantas davart l’essenza da l’uman. Ed en Vossa vita ed en Voss pensar essas Vus adina ì Vossa atgna via. Vus avais perfin elavurà questa maxima ad in entir construct filosofic. Ma quel construct era fabritgà mo per ils umens. Las dunnas stuevan restar dador porta. Burgaisas da segunda classa, dependentas e betg libras da natira.

Bler da quai che Vus avais ditg e scrit davart las dunnas e lur incumbensas en la societad para vaira ridicul or d’ina perspectiva odierna. Per exempel che nus sajan creadas unicamain per plaschair e per servir ils umens. Che nus passentian perquai nossa mesa vita davant il spievel ed ans defineschian da natira sulettamain tras noss umens.

Quai fa propi surstar, er perquai ch’igl era bain precis ina dunna independenta ch’ha manà Vus tar la filosofia. La barunessa de Warens ch’era sa liberada da ses consort per promover umens giuvens sco Vus sez. Ella As ha dà alloschi, ha finanzià Voss studis e pli tard essas Vus er daventà in da ses amants – ina biografia absolut extraordinaria per ina dunna da quella giada. Ch’ina tala biografia era giavischaivla er per autras dunnas, per quai essas Vus stà tschorv.

Vus avais bain chapì quant ferm che l’uman è in product da las cundiziuns socialas. Ma i n’As fiss vegnì endament gnanc ina giada che quai pudess forsa valair er per las dunnas. Ch’i regnava dapi tschientaners ina relaziun da pussanza e dominaziun tranter umens e dunnas. Ch’ils cumportaments che Vus descrivais sco tipicamain feminins na derivan betg exnum da la natira feminina, mabain ch’els èn ina consequenza da las chadainas en las qualas nus eran rentadas uschè ditg.

Raschun avais Vus gì constatond ch’ina societad marcada da materialissem e divisiun da la lavur ha la tendenza d’esser sfranadamain egoistica. E ch’i dovra ina auto-legislaziun per franar quest process. Vus avais er encletg endretg che l’existenza da las dunnas è fermamain influenzada da lur capacitad da parturir. Betg tant perquai che nus fissan perquai «predestinadas d’esser praticas», sco che Vus scrivais, quai che sa manifestescha en l’educaziun dals uffants sco «mammas amablas e sabias». Mabain bler pli fetg perquai che nus faschain sco mammas potenzialas sezzas l’experientscha vitala dal conflict tranter il giavisch d’esser libras e la dependenza inevitabla. Uschia sco ch’in sun sulet daventa impurtant per la musica mo en relaziun cun auters – sco che Vus formulais – uschia po er il singul uman sviluppar ses talents individuals e sia persunalitad sulettamain en relaziun cun in sistem ch’al circumdescha: l’emprim la famiglia, pli tard la societad.

Char Jean-Jacques Rousseau, quai As faschess surstar: Nus dunnas dastgain ir ozendi atgnas vias en nossa vita ed en noss patratgar. E quai è impurtant. Vus avais giavischà ina societad democratica che sa sviluppa vers l’avegnir. Ed jau sun persvadida ch’igl è pussaivel da realisar ina tala societad mo sche ils umens e las dunnas na sa domineschan betg vicendaivlamain, mabain sch’els vesan las incumbensas socialas e privatas sco cuminaivlas. E mintgin sto avair la libertad da tscherner sez sia rolla. Sco che Vus schais uschè bain davart la relaziun tranter umens e dunnas: En tut quai ch’als unescha èn els eguals. En tut quai ch’als differenziescha èn els cumparegliabels. Sche nus vulain daventar ina societad gista, sto questa egualitad en la differenza esser il princip da basa da tut nossas acziuns.

Cun amiaivels salids,

Michèle Binswanger

Michèle Binswanger ha studegià a Basilea filosofia e germanistica ed ha fatg part da la gruppa d’artists airline. Ella ha manà la redacziun dal magazin d’art e da grafica soDA ed è s’engaschada sco redactura da cultura da la BaZ er en il schurnalissem classic. Ella è stada redactura tar Facts ed ha scrit sco schurnalista libra per numerusas gasettas e revistas. Sco redactura en il ressort da cultura e societad dal Tagesanzeiger/Newsnetz ha ella cumenzà a scriver en il blog da mammas trais emnas suenter che quel era vegnì lantschà. Il december 2010 è ella vegnida tschernida ensemen cun Nicole Althaus sco schurnalista da l’onn. Oz maina ella il blog da mammas ed è er autura (‹Macho-Mamas›). Michèle Binswanger viva cun ses um ed ils dus uffants a Basilea.

Odile Cornuz

Vus umens ch’essas versads en l’art d’engianar,

Vus che ma dais tratgs uschè miaivels;

Adumbatten empruvais vus da ma malegiar –

E malegiais adina mo vus sezs.

Rousseau, cun tge fas ti rima?

Limbo, cello, Calipso...

Rousseau, tge signifitga quai?

Guardar en sasez

Sur sasez ora

Per sasez

Tras sasez

Senza sasez

Sut sasez

Sa-sasez

Saja –

Sasez

Pertge betg?

Rousseau, cun tge fas ti rima?

Fango, daco, torso...

Rousseau, tge signifitga quai?

Scriver cun insatge da sai

Suandar in fil

Taisser la vardad

Tranter plantas u passiuns

Amar la giustia

Betg avair tema da pleds en scrittira gronda

E clamar dad aut

Na a l’egoissem

Gea a l’amur propria!

Saja –

Sasez...

Pertge betg!

Ti scrivas, Rousseau: Entant che mes corp daventa vegl e scroda, resta mes spiert per adina giuven; el mantegna las preferenzas, las passiuns da mi’uffanza e fin la fin da mes dis na vegn jau mai a chalar d’esser in vegl uffant.

Rousseau, enconuschas ti Toni Tup?

Marsch e cuntent sco ti en tia bartga

Seseva en sia tegia sin pigna

Laschava schaschinar las quinadas

E na vulveva sez betg strom.

E tuttenina

Perquai ch’el aveva schanegià in glischun

Era el daventà retg tras striegn

– culp da surpraisa –

Al lieu dal retg

Aveva maridà la figlia da quel e...

Ina paraula ch’è ida a finir bain per Toni

Ma nagin striegn per tai

Hopp, e davent è stada la bartga

Nagin glischun

Nagin verset

Davent da ti’insla

Nagin happyend per Rousseau.

Rousseau, cun tge fas ti rima?

Casino, tango, in extenso...

Rousseau, tge signifitga quai?

Chattar confiert en la natira

Disfidanza tranter ils umans.

Per in uman sensibel senza ambiziuns e senza luschezza èsi main crudaivel e main grev da viver persul en in desert che tranter per.

Rousseau, cun tge fas ti rima?

Exvoto, biro, precis sco...

Rousseau, tge signifitga quai?

Savair che la lingua daventa sezza in tema

Ch’il senn cumplettescha il senn

Che pleds pronunziads na tutgan betg pli a sasez

Che pleds furmads sa drizzan als auters

Che pleds defurmads tutgan l’autur amez il cor.

Rousseau, ti scrivas: Jau na hai mai cret che la libertad da l’uman consistia en quai da far quai ch’el vul, mabain da mai stuair far quai ch’el na vul betg. Igl è quella libertad che jau hai adina pretendì e che jau hai savens conservà e tras la quala jau hai indignà il pli fitg mes contemporans.

Rousseau, cun tge fas ti rima?

Mango, silo, lasso...

Rouseau, tge signifitga quai?

Daventar sensibel

Tadlar sin ils cors ed als circumscriver

Observar la natira e la circumscriver

Sentir il pistil da las flurs ed al circumscriver

Leger la musica e la circumscriver

Chapir ils umans e guntgir els

Scriver

Anc

Anc

Anc

Ed anc scriver

Rousseau, tias inizialas

J.J. – messas dubel

Ti ta dubleschas

E fas la roda

Il pavun

Ti mussas tia plima

Ti daventas in auter ed anc in auter

Per ta dustar

Ti daventas l’auter Rousseau

Ed en J.J. ta perdas ti.

En uschè lungas frasas

Exaureschas ti l’inexaurabel.

Tras sfruschar la lezia la sviluppas ti

E l’ieli unscha

E ti ruschnas

Ruschnas

Sco en ils dischariels

Da questas glischnadas che duran uras

Senza crudar

Senza fin

Ina tortura

Ina supplica

Sco finamira ina grazia incuntanschibla

La grazia unica da l’auter mund

Da l’autra vart dal siemi

Ma ta svegliond

Ina narradad pussaivla sin il fund ch’è glisch d’in cuntin.

Rousseau, ti scrivas: Tgi che quai saja ch’il tschiel ha destinà sco derschader da questa scrittira, tge diever che Vus vegnis a far da quella, tge opiniun che Vus avais da l’autur: Quest autur ch’ha suffrì bler As supplitgescha tras Voss intern uman e tras las temas ch’el ha gì durant scriver da disponer sur da la scrittira pir suenter l’avair legì a fin. Resguardai questa grazia, per la quala As supplitgescha in cor plain fastidis, sco duaivladad adossada dal tschiel.

Rousseau, cun tge fas ti rima?

Foto, velo, Mexico...

Rouseau, tge signifitga quai?

Be esser bun per quai.

Sa deditgar a nagut auter

Che als pleds, al pensar.

Als siemis, gea

A la sensibladad

A las ideas

Betg als pops.

Rousseau, cun tge fas ti rima?

Rococo, zoo, verso...

Rouseau, tge signifitga quai?

In num, in’ovra ed onns

Plain arbitrariadad, suaditsch ed abstracziun

Revoluziuns, sulegls e scheliras.

Anc dapli pleds...

Ed ina chanzun

Mordio

La culp’è be Rousseau

Frasas curtas

e rimas

Per che tes num vegnia purtà

En il cor dals uffants

Che fan beffas da tia perucca

Ma char Mordio

Sun il pitschen embrio

La culp’è be Rousseau

E cura ch’els daventan gronds

San ils uffants chapir

Udir, schizunt leger quai che ti scrivas, Rousseau.

Dir manzegnas per ses agen avantatg è engion, dir manzegnas per l’avantatg d’auters è cugliunaria, dir manzegnas cun l’intent da far donn è disfamaziun; quai è la mendra furma da la manzegna. Ina manzegna che n’è ni d’avantatg ni da donn per sasez u per auters n’è nagina manzegna: quai n’è betg dir manzegnas, quai è invenziun.

Quai è l’instrucziun d’inventar manzegnas

L’instrucziun da Rousseau da guardar en sai

La culpa da Rousseau che jau prend sin mai

Na a l’egoissem

Gea a l’amur propria

Sabientscha

Gistadad

Sensibladad

Pertge betg?

Odile Cornuz

Er Odile Cornuz, poetessa lirica, dramaturga e docenta a l’Universitad da Neuchâtel, è averta per l’ambiguitad dal caracter da Rousseau ch’ella ha scuvert surtut via ils texts ‹Rousseau juge de Jean-Jacques› e ‹Träumereien des einsamen Spaziergängers›. Ella citescha el e dumonda el e sasezza sco eco: «Rousseau, cun tge fas ti rima?», «Rousseau, tge signifitga quai?» En sia brev en furma d’in ritornel che gioga cun suns e ritmus, emprova ella da respunder questas dumondas.

Sylviane Dupuis

Char Rousseau,

Char Jean-Jacques

A tgenin dals dus duai jau scriver? Vus avais probabel passentà vossa vita as stentond da daventar in – daventond dentant en voss patratgar tuttina dus. Tschertgar la vardad – e chattar sias duas varts. Odiar las manzegnas – e scuvrir ellas en sasez. Quest paradox che mintgina e mintgin da nus è per sai stess, sch’el ha il curaschi d’examinar sasez, quest paradox avais vus incarnà pli fitg che tut tschels.

Vus, quai è Rousseau: il figl d’Isaac, il citadin da Genevra, il lectur da Plutarc, l’um virtuus a l’antica, il ‹viril›! E ti, quai è il Jean-Jeacques, il giuven cun tratgs feminins, pers en sia fantasia, che na sa remetta betg da la mort da sia mamma tar sia naschientscha. Vus, il chau fin, il pensader, il scrivent engaschà, il lavurader stinà. Ti, il sensual che giauda la vita, il schenà, il sensibel...

Uschia as descrivais vus sez: dus en in. Entant ch’il corp è mo quai ch’el è, sa redublescha la conscienza manizzada da la lectura e da l’imaginaziun, ella sa giugar tut las rollas, ella carmala e giauda atgnamain sia natira dubla.

Dus en in, fin che vus crudais en las cuntradicziuns las pli bizarras, quai stuais admetter: simular gronda paupradad, ma refusar ina pensiun dal retg da la Frantscha, lura dentant viver bainischem sin ils custs da dunnas ritgas; vesair sasez sco educatur, ma bandunar ses tschintg uffants a la tgira publica; vulair esser enconuschent en tut l’Europa, ma detestar il renum; daventar scriptur, ma sa fidar sulettamain dal pled discurrì.

Dentant precis questa facultad singulara da vesair sasez sco dus (u plirs) en in e da s’identifitgar cun auters fin al sturnizi, questa identitad multipla che vus demussais, questa pretensiun rigurusa da la vardad ch’as confruntescha d’in cuntin cun las atgnas cuntradicziuns: exact quai as renda, char Jean-Jacques Rousseau, in scriptur en il senn il pli modern ed il pli pussant dal pled. Suenter vus vegnan tuts a dir, umens e dunnas, ch’ins scriva cun sias varts masculinas e femininas, ch’il scriver transfurma il scriptur en ‹l’auter›, ubain ch’ins vegnia pli datiers da sasez cun scriver. Ch’ins genereschia sasez cun scriver – e ch’ins sa demascreschia al medem temp. L’unic che ti na sas betg, Jean-Jacques, quai è rir e surtut betg rir da tatez! Quai è ina da las raras qualitads ch’han mancà a tes scheni.

Dus en in: Rousseau giuditgescha Jean-Jacques. Culpabel ed innocent. Innocent per forza, perquai ch’el è culpabel. Er quest punct has ti anticipà: Ozendi vivain nus en in’epoca che na perduna betg, che na reussescha ni da sa perdunar, ni da s’acceptar – perquai che noss’epoca è obsessiunada da l’innocenza, ma sa ch’ella è culpabla; ella è obsessiunada da l’egualitad, ma reproducescha e rinforza las inegualitads; ella è obsessiunada da la libertad, ma ha pers il senn per il bainstar cumin. Nus ans odiain sezs causa nossa mancanza da curaschi, causa nossa indifferenza e causa nossa incapacitad da duvrar intelligentamain nossas libertads. Ed al medem temp na vulain nus savair da nagut. Empè da perdunar l’imperfecziun a la natira umana, empè da rir da nus sco en il teater u en il carnaval, per ans liberar dal pais da la vargugna e per emprender da noss sbagls, ans essan nus transfurmads universalmain en derschaders vicendaivels. Nus essan daventads virtuus en il denunziar culpabels, en chastiar, scumandar e censurar. Ma nus avain pers visiuns e plaschair. Nus avain smess d’ans amar.

Sche vus, char Rousseau, levassas damai ussa, suenter trais seculs, da mort en vita, e sortissas da voss Panthéon ord spir mirveglia da vesair tge ch’è daventà dals umans – vus fissas detg surprais! Il spectacul surpassass Vossas speranzas las pli giagliardas. Vus avais giavischà quasi tut quai ch’è sa realisà en il mund dad oz; vus stuais damai surpigliar la responsabladad; ils trais seculs che separan nus da vus han lavurà senza che vus sappias per realisar perfetgamain voss siemi e voss paradox. Enserrads en pretensiuns da transparenza, da virtids, da vardad ed en l’imperfecziun umana, essan nus tuts daventads culpabels che sa turpegian da sasez e che lessan sa persvader che la giustia, l’innocenza e la transparenza absoluta èn pussaivlas. Duess ins perquai snegar la realitad sezza u vulair midar l’uman? Las prognosas èn che l’umanitad da l’avegnir vegn a consister d’umans curregids da la genetica per evitar ils accidents da la natira. L’umanitad da damaun vegn a consister da roboters che remplazzan pli e pli ils umans – ils umans memia fallibels, sensibels, cuntradictorics ed imprevisibels per garantir la ventira da tuts. Roboters che n’èn mai culpabels e n’han naginas dolurs, perquai ch’els na sentan ni regls ni desideris. Roboters che na fan mai sbagls, perquai ch’els n’èn ni autonoms ni subversivs. Roboters che n’enconuschan ni la manzegna ni la vardad, perquai ch’els n’èn betg programmads per pensar, per imaginar u per inventar, ma sulettamain per obedir. Essers senza cundiziuns ni paradox, perquai ch’els n’èn betg pli vivs.

Turnai, char Jean-Jacques, turnai! Guardai nua che quai maina ed emprendai finalmain a rir ans vesend uschè scumbigliads en ils effects nunspetgads da vossas instrucziuns! Cuntinuai be a vulair patratgar davart l’ideal e controllar ils paradoxs – ubain sentis vus forsa cumpassiun e tadlais sin voss cor per ans salvar da tut quai? Turnai! Nagin auter na po chattar pleds pli gists, passiunads ed abels per ans tutgar e per ans manar puspè tar nus sezs! Jau sun segira che vossa lingua è uschè giuvna e frestga sco quella giada!

Sylviane Dupuis

Sylviane Dupuis, la manadra da la Maison de Rousseau et da la Littérature a Genevra, è docenta, dramaturga e poetessa lirica. Il 2012 ha ella retschet il Prix Pittard de l’Andelyn per si’ovra ‹Poème de la méthode› (chasa editura Empreintes). Cun sia brev a Rousseau sa drizza ella a dus destinaturs: a Rousseau ed a Jean-Jacques. Rousseau giuditgescha davart Jean-Jacques. Grazia a questa duplicitad, a questa imaginaziun dubla, possia el «giugar tut las rollas» e «sa legrar en il zuppà da sia schientscha dubla». Quai dettia perditga da la modernitad da l’autur. E saja a medem temp l’origin da sia ambiguitad. Pudessan ses siemis e sias utopias sa sviluppar, sch’els sa realisassan, a noss menders dischariels? Sylviane Dupuis sa fa patratgs davart questa tematica ed intimescha il scriptur e filosof da returnar e surpigliar sia responsabladad.

Vincenzo Todisco

Caro Jean-Jacques

Ier sut chasa hai jau scuntrà Emilio. El n’aveva nagina veglia da discurrer. Jau hai ditg ciao, co has, el ha mo stort il chau da l’autra vart. Jau ma sun regurdà da quella chanzun da Luca Carboni en la quala el scuntra Luca e pensa, Silvia, sas che Luca stat mal?

Emilio stat mal, quai vesan ins.

Nus essan chaminads vers il center. El na m’ha betg dumandà da tias novas. Lura m’ha el però ditg che ti, per tia part, na l’hajas betg preparà per las vairas sfidas da la vita.

Avant sis mais ha Sofia piglià l’uffant ed è partida. Ella era stuffa. Suenter il spusalizi e dus onns da matrimoni quasi adina enserrada en chasa ha ella duvrà aria frestga. Emilio è restà enavos fitg malsaun.

El m’ha dumandà sche jau haja ina cigaretta. El era inquiet.

Suenter l’emprendissadi da falegnam ha el lavurà in pèr onns, ma lura, cun la crisa, al han els spedì. El vuless far insatge auter, ma n’ha betg il curaschi da dar ina nova direcziun a sia vita. Ella è bain magari dira, ha el pensà. Emilio n’ha betg anc trent’onns.

Igl aveva bler traffic.

Avant che traversar la via ans avain nus stuì fermar ed en quel mument m’ha Emilio fatg cumpassiun. Jau al hai puspè vis sco uffant. Ma sun regurdà dals temps cur che jau vegniva a far la visita a vus en la chasa da champagna. Emilio era in uffant charin, liber.

Nagina televisiun, ni computer ni telefonin, gnanc cudeschs, mo gieus construids a maun e bler’aria libra. El girava tutta di tras ils guauds ed aveva ils mauns plain terra. Ti schevas ch’el duaja emprender faschond sias atgnas experientschas. La saira al raquintavan nus l’istorgia da Robinson Crusoe. Ti ma schevas, entant che jau mirava sco ch’el giugava: «Vesas, l’uman nascha buntadaivel. Jau stoss tegnair Emilio lunsch davent da las influenzas ch’al pudessan corrumper.» L’‹educaziun negativa›, sco che ti la numnavas, ch’aveva la finamira da conservar la buntad originala d’Emilio al protegind da las malizias dal mund.

Bain encletg, ma quest mund, jau na sai betg sche ti sas, char Jean-Jacques, quest mund è in foss da serps. Ed Emilio tut sulet en questa tschungla sa senta pers en ina dramatica tschertga da sai stess. La vita na funcziuna betg uschè sco che ti has fatg crair. Ella è bler pli difficila. I n’è betg uschè simpel da daventar creschids, da restar stgets, da chattar ina maniera per sa remetter da la desperaziun dal mintgadi.

Suenter esser chaminads in tschert mument ans essan nus tschantads en in parc. Uffants giugavan. Emilio ha ditg ch’el vesess gugent a crescher si ses figl. Insaco stuess el colliar il fil da l’uffanza cun quel da l’adolescenza. Jau hai pensà per in amen da purtar el enavos en la chasa da champagna. Jau hai ditg: «Sofia turna segir!» Ed el ha surris. Ma entant ha sia vita piglià questa storta. E lura, Jean-Jacques, jau dumond tai ch’es stà ses magister: «Co fan ins per metter puspè sin la buna via in um ch’è sortì da l’uffanza protegida e sto tuttenina far frunt a la dira realitad?»

A la fin eran gia passadas las set ed i cumenzava a vegnir stgir. Nus essan stads si ed jau al hai dà il maun per al dir adia. El m’ha branclà. Ed en quella branclada hai jau sentì ch’el vegn a dumagnar tut. Ti al has mussà l’integritad, il sentiment da l’egualitad, l’altruissem e la buntad d’anim, Jean-Jacques. Quai al dat forza. Emilio sa quai, profund en ses cor.

Jau ta salid

Vincenzo Todisco

Vincenzo Todisco è naschì il 1964 a Stans. Oz viva el a Razén e lavura sco scriptur e docent a la Scola auta da pedagogia dal Grischun a Cuira. Suenter ses studi da litteratura taliana e franzosa a l’Universitad da Turitg è el stà redactur da la revista da cultura Quaderni grigionitaliani. Sper la collecziun da raquints ‹Il culto di Gutenberg e altri racconti› (Locarno, Dadò, 1999) ha el publitgà plirs romans ch’èn tuts vegnids translatads en tudestg da Maja Pflug. Las ovras ‹Wie im Western› (2004), ‹Der Bandoneonspieler› (2007) e ‹Rocco und Marittimo› (2011) èn tuttas vegnidas edidas dal Rotpunktverlag a Turitg. Todisco scriva er texts per uffants, tranter quels il cudesch illustrà ‹Angelo e la muetta› (2003). El è vegnì undrà pliras giadas per sia ovra litterara, tranter auter il 2005 cun il Premi da litteratura dal chantun Grischun.

Indicaziuns bibliograficas

Div. autur(a)s. Brevs a Rousseau. Cuntegnidas en il dossier tematic da la SRG SSR realisà a chaschun dal 300avel anniversari da Jean-Jacques Rousseau. Funtauna: www.rtr.ch/home/dossiers/archiv/2012/Rousseau.html. Tut ils dretgs d’autur(a) / chasa editura resalvads. Ediziun epub: www.chattà.ch (2015).